**Finale- 12.5.2015.**

Štefica K. je zaželjela da joj roditelji za 17. rođendan poklone skok s padobranom. Roditeljima se nije svidjela ta ideja i odbili su njezin prijedlog te su rekli da će joj iduće godine za njezin 18. rođendan pokloniti automobil, ako odustane od svoje želje. Štefica je odlučila poslušati roditelje, ali samo tu godinu. Bila je strpljiva i njezina želja za skokom s padobranom rasla je sve više. Napokon došao je i dan kada će napuniti 18 godina. Od roditelja je dobila na poklon automobil marke Audi A3, ali njezina želja za skokom nije jenjavala. Nekoliko dana nakon navršenog 18. rođendana odlučila je sama sebi platiti skok s padobranom u školi padobranstva PRELET d.o.o. Kako nikada prije nije radila takvo što, pitala je da li ona sama skače ili netko skače s njom. Odgovoreno joj je da imaju dvije vrste skokova-skok za ljude koji su iskusni padobranci i ljude koji su početnici. Razlika je u tome što iskusni padobranci prilikom skoka sami otvaraju padobran, a početnicima se padobran otvara sam. Anka zaposlenica PRELET-a d.o.o. joj je rekla da ona ulazi u ovu drugu kategoriju. Kako je Štefica toliko željela taj skok i puno je o tome čitala, pokušala je uvjeriti Anku da ju upiše u ovu kategoriju iskusnih padobranaca. Anka je rekla da su strogi kriteriji i da nikako ljudi koji su početnici ne smiju skakati u prvoj kategoriji (kao iskusni padobranci). Štefica nije odustajala pa je odlučila Anki darovati svoj novi sat marke Bulova, kako bi ju uvjerila da ju upiše u prvu kategoriju. Anki je Štefica bila simpatična jer ju je podsjećala na nju dok je bila mlada, pa je odbila sat, ali je pristala na kavu sa Šteficom te je popustila i zapisala ju za skok s padobranom prve kategorije (kao iskusnu padobranku). Štefica je dala i pisani pristanak za skok, koju pisanu obavijest škola padobranstva traži prilikom svakog skakanja padobranom. Kada je došao taj dan, Štefica je bila jako uzbuđena, izašla je iz kuće i brzo otišla na uzletište škole padobranstva PRELET d.o.o. Ušla je u avion, i stavila padobran na leđa te ga zakopčala uz pomoć djelatnika i učitelja škole padobranstva Danijela koji je provjerio i njezinu opremu i rekao joj kada je potrebno otvoriti padobran (povući ručicu). Skočivši Štefica je bila toliko uzbuđena da se nije mogla sjetiti kada joj je rečeno da povuče ručicu. Štefica je bila na radio vezi sa školom padobranstva cijelo vrijeme. Odjednom joj je rečeno putem radio veze da povuče ručicu, međutim nije znala kako, jer joj nitko nije pokazao, pretpostavljajući da ona sve to, kao iskusna padobranka zna. Napokon je našla neku ručicu, potezala ju je, ali se ništa nije dogodilo. Potezala ju je sve jače, ali padobran se nije otvarao. Na radio vezi počeli su joj vikati da se previše približila zemlji te da mora otvoriti padobran. Ona im je rekla da se padobran ne otvara. Rekli su joj da pronađe drugu ručicu koja otvara rezervni padobran, ali ona nije znala gdje je. Bila je već jako blizu nekoliko metara (20-tak) od tla kada je uspjela naći i tu drugu ručicu. Povukla ju je, padobran se otvorio, ali je bilo kasno. Štefica je udarila velikom brzinom o tlo. Zadobila je osobito teške tjelesne ozljede u vidu povrede jetre, prijeloma karlične kosti, prijeloma nekoliko rebara, prijelom ključne kosti i povredu kralježnice. Ustanovljeno je da je ručica za otvaranje glavnog padobrana zakazala, ali i da bi ju malo iskusniji padobranac uspio otvoriti, jer je stvar bila u mehanizmu otvaranja, malo jače povući uz određen trzaj i pod određenim kutom (što se uči na tečaju padobranstva), ali i da bi iskusniji padobranac, čak da se i nije otvorio glavni padobran na vrijeme otvorio pomoćni.

A1. Anka je počinila kazneno djelo Primanja mita (članak 293. KZ).

N1. Anka nije počinila ovo kazneno djelo.

A2. Anka je počinitelj i kaznenog djela nanošenja Osobito teške tjelesne ozljede (članak 119. KZ).

N2. PRELET d.o.o. je odgovoran za počinjenje kaznenog djela nanošenja Osobito teške tjelesne ozljede (članak 119. KZ), a ne Anka.

A3. Danijel je počinitelj kaznenog djela nanošenja Osobito teške tjelesne ozljede (članak 119. KZ).

N3. Danijel nije počinitelj ovog kaznenog djela.

A4. Štefica je počinila kazneno djelo Prijevare (čl. 236. KZ) u odnosu na svoje roditelje!

N4. Štefica nije počinila ovo kazneno djelo.